CELEX: 32022D1165
Language: sl
Date: 2022-06-27 00:00:00
Title: Sklep Sveta (EU) 2022/1165 z dne 27. junija 2022 o podpisu, v imenu Unije, in začasni uporabi Sporazuma med Evropsko unijo in Republiko Moldavijo o cestnem prevozu blaga

7.7.2022   
               
               
                  SL
               
               
                  Uradni list Evropske unije
               
               
                  L 181/1
               
            
         SKLEP SVETA (EU) 2022/1165
         z dne 27. junija 2022
         o podpisu, v imenu Unije, in začasni uporabi Sporazuma med Evropsko unijo in Republiko Moldavijo o cestnem prevozu blaga
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 91 v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Svet je 2. junija 2022 odobril začetek pogajanj z Republiko Moldavijo o Sporazumu med Evropsko unijo in Republiko Moldavijo o cestnem prevozu blaga (v nadaljnjem besedilu: Sporazum).
                  
               
                     (2)
                  
                  
                     Pogajanja so bila uspešno zaključena 15. junija 2022.
                  
               
                     (3)
                  
                  
                     Glede na velike motnje v prometnem sektorju v Republiki Moldaviji, ki jih je povzročila ruska vojna agresija zoper Ukrajino, morajo prevozniki iz Republike Moldavije poiskati alternativne tranzitne cestne poti prek Evropske unije in najti nove trge za izvoz svojega blaga.
                  
               
                     (4)
                  
                  
                     Ker dovoljenja, izdana v okviru večstranskega sistema kvot Evropske konference ministrov za promet v okviru Mednarodnega prometnega foruma, in obstoječi dvostranski sporazumi z Republiko Moldavijo cestnim prevoznikom blaga iz Republike Moldavije ne omogočajo potrebne prožnosti za povečanje in vnaprejšnje načrtovanje dejavnosti prek Evropske unije in z njo, je ključnega pomena, da se cestni prevoz blaga liberalizira za dvostranske prevoze in tranzit.
                  
               
                     (5)
                  
                  
                     Glede na izjemne in edinstvene okoliščine, zaradi katerih je treba podpisati in začasno uporabljati Sporazum, in v skladu s Pogodbama je primerno, da Unija začasno izvaja ustrezno deljeno pristojnost, ki ji je podeljena s Pogodbama. Vsak učinek tega sklepa o delitvi pristojnosti med Unijo in državami članicami bi moral biti strogo časovno omejen. Pristojnost, ki jo Unija izvaja na podlagi tega sklepa in Sporazuma, bi bilo torej treba izvajati le v obdobju uporabe Sporazuma. V skladu s tem bo Unija prenehala izvajati deljeno pristojnost, takoj ko se bo Sporazum prenehal uporabljati. Brez poseganja v druge ukrepe Unije in ob upoštevanju skladnosti s temi ukrepi Unije bodo to pristojnost v skladu s členom 2(2) Pogodbe o delovanju Evropske (PDEU) nato spet izvajale države članice. Poleg tega je treba opozoriti, da področje izvajanja pristojnosti Unije v tem sklepu, kot je določeno v Protokolu št. 25 o izvajanju deljene pristojnosti, ki je priložen Pogodbi o Evropski uniji in PDEU, zajema le tiste elemente, ki jih urejata ta sklep in Sporazum, in ne zajema celotnega področja. Izvajanje pristojnosti Unije na podlagi tega sklepa ne posega v ustrezne pristojnosti Unije in držav članic v zvezi s katerimi koli potekajočimi ali prihodnjimi pogajanji o mednarodnih sporazumih na tem področju s katero koli drugo tretjo državo, njihovim podpisom ali sklenitvijo.
                  
               
                     (6)
                  
                  
                     Zato bi bilo treba časovno omejeni Sporazum, ki ga je mogoče podaljšati, o čemer odloča skupni odbor, ustanovljen na podlagi Sporazuma, in ki bi moralo slediti sprejetju sklepa Sveta o opredelitvi stališča Unije glede tega, nujno podpisati v imenu Evropske unije s pridržkom njegove poznejše sklenitve.
                  
               
                     (7)
                  
                  
                     Da bi se koristni učinki Sporazuma na cestni prevoz blaga lahko čim prej udejanjili, bi bilo treba Sporazum začasno uporabljati v skladu s členom 12 Sporazuma –
                  
               SPREJEL NASLEDNJI SKLEP:
         
            Člen 1
            Podpis, v imenu Unije, Sporazuma med Evropsko unijo in Republiko Moldavijo o cestnem prevozu blaga se odobri s pridržkom sklenitve navedenega sporazuma (1).
         
         
            Člen 2
            
               1.   Izvajanje pristojnosti Unije na podlagi tega sklepa in Sporazuma je omejeno na obdobje uporabe Sporazuma. Brez poseganja v druge ukrepe Unije in ob upoštevanju skladnosti s temi ukrepi Unija po koncu tega obdobja uporabe nemudoma preneha izvajati to pristojnost, države članice pa ponovno izvajajo svojo pristojnost v skladu s členom 2(2) PDEU.
            
            
               2.   Izvajanje pristojnosti Unije na podlagi tega sklepa in Sporazuma ne posega v pristojnost držav članic v zvezi s potekajočimi ali prihodnjimi pogajanji o mednarodnih sporazumih glede cestnega prevoza blaga, ali v zvezi s podpisom ali sklenitvijo takšnih sporazumov s katero koli drugo tretjo državo in z Republiko Moldavijo, potem ko se Sporazum preneha uporabljati.
            
            
               3.   Izvajanje pristojnosti Unije iz odstavka 1 zajema le elemente, ki jih urejata ta sklep in Sporazum.
            
            
               4.   Ta sklep in Sporazum ne posegata v ustrezne pristojnosti Unije in držav članic na področju cestnega prevoza blaga v zvezi z elementi, ki jih ta sklep in Sporazum ne urejata.
            
         
         
            Člen 3
            Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
         
         
            Člen 4
            Sporazum se v skladu s členom 12 navedenega sporazuma začasno uporablja od datuma njegovega podpisa do zaključka postopkov, potrebnih za začetek njegove veljavnosti.
         
         
            Člen 5
            Ta sklep začne veljati na dan sprejetja.
         
         
            V Luxembourgu, 27. junija 2022
            
               
                  Za Svet
               
               
                  predsednica
               
               A. PANNIER-RUNACHER
            
         
         
            (1)  Glej stran 4 tega Uradnega lista.